[bookmark: _GoBack]Hoolekogu koosoleku protokoll nr 6 2014/2015 õppeaastal

Koosolek toimus 27.05.2015 kell 18.00 – 20.15 Kuusalu Keskkooli lugemissaalis

Osalesid: Anu Kirsman (Kuusalu valla esindaja), Heleri Śelemba (õpetajate esindaja), Heleri Paiste (lastevanemate esindaja), Margus Soom (lastevanemate esindaja), Ingrit Keerma (õpetajate esindaja), Piret Kamber (lastevanemate esindaja), Maria Antons-Valner (lastevanemate esindaja), Heigo Vija (lastevanemate esindaja), Vello Sats (direktor), Aili Kontus (õppealajuhataja).
Puudusid: Heli Ainjärv (lastevanemate esindaja), Meelis Skeber (õpilaste esindaja)
Külalised: Urmas Kirtsi (vallavanem), kutsutud esimest päevakorra punkti kommenteerima, Helena Aug (lapsevanem). 

PÄEVAKORD:
1. Kooli ruumipuudus
2. Kergliiklustunneli valgustus
3. Algklasside komplektid
4. Vahetunnid ja pikapäevarühmad
5. Lapsevanemate pöördumine nutiseadmetega mängimise osas
6. Laste kontserdid koolis ja lastevanemate osalemine
7. Idee õpetajate tunnustamiseks
8. Jooksvad küsimused


1. Kooli ruumipuudus.
Vello Sats: Probleem on pikaajalisem. Neli aastat tagasi tuli Kuusalu Keskkooli esimest korda kolm   paralleeli esimesse klassi. Oleme hetkel niikaugel, et esimesse klassi tuleb neli klassi ja tuleb ka kolm viiendat klassi. Oleme ruume ümber tõstnud ja vaheruume klassidena kasutusele võtnud, kuid läheneme kriitilisele piirile. Me ei saa ruumikitsikuse tingimustes läbi viia kaasaja nõuetele vastavat õppetööd. I d klass hakkab ilmselt olema praeguses õpetajate toas, õpilasomavalitsuse ruumist saab põhikooli klassiruum. Vallas on meie probleemi  arutatud, aga raharessurss on piiratud. Meie algklasside põrandapind on 32-34 ruutmeetrit, kuid iga õpilase jaoks näevad tervisekaitsenõuded ette 2 ruutmeetrit. Nende arvudega rikume pidevalt reegleid, sest lisaks eeltoodule peaks pingi kaugus aknast olema 70 cm. See ei ole meie ruumides võimalik, õpilased ei mahuks ära. 
Ingrit Keerma: Õpetajate toas ei tule ju see 2 ruutmeetrit õpilase kohta välja?
Vello Sats: Ei tule ka mujal, aga kui ruumi pole kuskilt võtta, siis lihtsalt ei ole. Õpetajate tuba tuleb üle viia algklasside metoodikaruumi, sest õpetajal peab olema ka mingi ruum, kus ta on sel ajal, kui tal tunde ei ole. 
Aili Kontus: Kõik meie õpetajad teavad olusid ja saavad probleemist aru, kuid midagi tuleb uutest ideedest välja valida. 
Vello Sats: Loodame lähiajal lahendusteni jõuda. Õpilastele tekitab ruumikitsikus probleeme, nad tunnevad end halvasti ja võivad vajada seetõttu aina rohkem tugispetsialistide abi. Algklasside 239 õpilast peavad vahetunnis saama liikuda, aga 250 ruutmeetrise põrandapinna juures on see keeruline. Gümnaasiumiosa õpilased tunnevad end samuti häirituna, et algklasside lapsed nende koridorides jooksevad. Praeguse ruumikitsikuse lahendaks moodulkoolimaja rent.
Ingrit: Millal esimesse klassi tulijate arv jälle vähenema hakkab? 
Vello Sats: Raske ennustada. Meie teeninduspiirkonnaks on Kuusalu vald, aga vald on ju suur, me ei saa täpselt prognoosida, kes just meile tulevad, ka mitmest naabervallast käivad lapsed meie kooli. Paljud vanemad soovivad just seda, et nende laps õpiks Kuusalu Keskkoolis. Meie prognoos järgmiseks õppeaastaks oli kolm klassikomplekti, nüüd aga avame neli, sest õpilaste arv ületab klassi piirnormi. 
Helena Aug: Kuidas see küsimus täna aktuaalne on? Kas me varem ei näinud probleeme ette?
Vello Sats: Neli aastat tagasi pöördusime vallavalituse poole ja tõime välja oma mure, et meil hakkavad nüüdsest tulema kolm esimest klassi. Vallavalitsuse istungil pakuti välja, et kehtestatakse teeninduspiirkonnad. Kooli arengukavas oli alates 2006 plaan teha eraldi algklasside koolimaja. Seda aga ei sündinud, sest valla arengukavas ei olnud seda ette nähtud. Siis oli plaan teha eraldi tööõpetuse ja kunstiklasside ja labori kompleks. Seejärel tuli riigigümnaasiumi idee, meie valla volikogu pöördus sooviga HTM-i poole. Oleme taotlenud klassiruumide renoveerimist, mööbli ja inventari ostmist, oleme rääkinud teemast haridus- ja noorsookomisjonis, haridusfoorumil...
Urmas Kirtsi: Olukord on hull, kuid mitte lootusetu. 2010 aastal oli sündinud lapsi 104, see oli ka meie vallas sündimuse tipp. Eelmisel ja sellel aastal on samaks näitajaks 60 last ehk pea poole vähem. Rahvastikuränne on 2012-st meie vallas kahjuks samuti langev. See näitab, et laste pealetulek mingil ajal väheneb. Haridusreform näitab, et kui riigigümnaasium siia tuleb, saame uue koolimaja ja kui gümnaasiumi ei tule, hakkab meie koolis laste arv vähenema. Praegu on lubatud, et kui riigigümnaasiumi ei tule, siis munitsipaalgümnaasium makstakse samuti kinni. Selle aasta sees peaks haridusreform ka lõpliku otsuse saama. 252 õpilast on praegu gümnaasiumi piirnormiks. Kui seda ei muudeta, siia riigigümnaasiumi Kuusallu ei tule. Kui muudetakse, oleme väga heas asukohas, et riigigümnaasium just siin asuks. Vald peab vaatama kõiki meie haridusasutusi tervikuna: Kolga Loksa, Vihasoo ja Kuusalu kooli. Kolgas on ruumi üle. Seal käib vähe lapsi. Vahemaad on meil väikesed, seega saab lapsi vajadusel ümber tõsta. Võib-olla peame piirid kehtestama, et osad lapsed, kes on Kolgale lähemal, hakkavad hoopis sinna käima. Tahaks, et rahvastiku arv oleks jätkuvalt kasvav, aga kahjuks see nii ei ole. Seepärast peame minu arusaama põhiselt kasutama ära teiste koolide tühje ruume, halvad ajad üle elama ja haridusreformi vastuse ära ootama. 
Anu Kirsman: Meil käib lapsi naabervaldadest.
Urmas Kirtsi: Iga vald peaks oma probleemid lahendama, kuid samas on selge, et kui lapsevanemad meie kooli esimese valikuna kasutavad, siis me oleme neile tänulikud ja soovime neid lapsi võimalusel siin hoida. Selleks aastaks on võimalused ammendatud, vajadusel peab vald järgmiseks õppeaastaks kehtestama mingid reeglid ja siiski paluma naabervaldadel oma lapsed oma koolidesse paigutada. Samuti otsustab võib-olla vald külade järgi, millised lapsed käivad millistes koolides. Nt Pärispea lapsed ei tule siis Kuusallu, vaid lähevad Loksa kooli. Lisakubatuuri me praegu juurde tekitama ei hakka. 
Heigo Vija: See otsus võib tekitada väga palju probleeme. Palun hakake vanemaid võimalikult varakult informeerima. 
Urmas Kirtsi: Jah, see otsus on mõistlik, kuid väga ebapopulaarne. Selle otsustavad komisjonid ja volikogu. Kui me riigigümnaasiumi siia ei saa, kärbib riik ilmselt ka valla haridusrahasid. Me saaks üleval pidada ka kahte gümnaasiumi, aga selleks peame enne riigilt vastavad tulud saama. Kolga koolis sai gümnaasiumi pidada ka kuue õpilasega klassis. Nüüd haldame sama maja ikka sama kubatuuri osas, ainult gümnaasiumi osa on sealt puudu. Riigi haridustoetuseta ei saaks aga ükski omavalitsus gümnaasiumiga hakkama.
Ingrit Keerma: Milliseid lahendusi pakute sel aastal?
Urmas Kirtsi: Sel aastal otsustab kool ise, kas kasutate õpetajate tuba, aeroobikaruumi või huvijuhi ruumi, järgmisel aastal lahendame probleemi aga läbi koolide teeninduspiirkondade või riigigümnaasiumi.
Heleri Šelemba: Kas klasside kohandamise rahad on vallas olemas?
Urmas Kirtsi: Selle raha me leiame. 
Heigo Vija: Kas siis, kui oleks ainult 10 last üle klassi piirnormi, saaks esimesed klassid kolme komplekti jagada?
Anu Kirsman: praegu on ainult 4 last üle.
Vello Sats: Meie häda on siiski pigem selles, et 24 last ei saa meie ruumidesse panna- need on liiga kitsad.
Heigo Vija: Seega lapsed tulevad, aga õpitingimused on kehvad. Lapsevanematega tuleks siiski rääkida, neile olukorda selgitada. 
Urmas Kirtsi: Sel õppeaastal ei saa me midagi muuta. Kõik vanemad teavad, et nende laps tuleb sügisel Kuusalu kooli. Rääkides siiski tulevikust - 2016/2017 75 last nelja kooli peale ei ole suur arv, küsimus on selles, kuidas nad jaotuvad.
Aili Kontus: 1. septembriks selgub lõplikult, mitu last täpselt tuli, sest inimesed liiguvad, me ei tea seda kunagi ette. 
Helena Aug: Kui õpetajatel oma ruumi ei ole, siis see on samuti probleem, mis vajab lahendust. 
Urmas Kirtsi: Õpetajatele jääb tuba siiski alles, see on lihtsalt kusagil sellises kohas, kuhu lapsi oleks ebamugav paigutada.
Anu Kirsman: Kaasame tulevastesse aruteludesse kellegi hoolekogudest, siis on kõigil hea ülevaade.
Urmas Kirtsi: Praegu pole veel selget hoiakut ka teeninduspiirkondade osas kuid loodetavasti mõistate, et olemasolevad kubatuurid tuleks enne täita, kui uusi juurde ehitama hakata. Meil ei ole ühtegi pakkumist mooduli rendi peale, aga see on ilmselt umbes 50 000 eurot aastas, alla selle küll mitte. 
Ingrit Keerma: Millal ja kes need otsused teeb? Ega seda ei jäeta koolide õlgadele?
Urmas Kirtsi: Komisjonidesse tuleb see ehk arutlusele sügisel, mitte varem. 
Margus Soom: Hariduskomisjonis ei taheta sellest rääkida, sest see on ebapopulaarne otsus. Mul on üks uitmõte. Kuusalu kool on populaarsem. Ehk teha Kolga koolist niiöelda algklasside kool ja sealt edasi nad Kuusallu tuua? Kas see oleks leevendus?
Urmas Kirtsi: Kahtlane. Igasugune muudatus on ebapopulaarne.
Heigo Vija: Lepime kokku, et võimalusel kajastatakse teemat meedias ja proovitakse lapsevanemad olukorraga kurssi viia.
Urmas Kirtsi: Hariduskomisjonis võetakse asi samuti uuesti arutlusele. Sel õppeaastal oleme siiski seisus, et klassis on 18-19 õpilast. Lapsevanem peaks rahul olema. 
Margus Soom: Mida saab hoolekogu teha?
Vello Sats: Kahjuks ei ole võimalik midagi suurt ära teha, sest ruume ei saa ei juurde rentida ega ehitada. Tõnu Ammussaare idee oli teha gümnaasiumiosa tiivale juurde 3-4 klassiruumi. Aga see on kallis. Üks noor ülikooli lõpetav õpetaja, kes meiega vestlusel käis, valis siiski Viimsi kooli meie kooli asemel, sest seal on ruumilised võimalused tunduvalt paremad.
Heleri Paiste: Õpetajatel ei ole siin ka elupaikasid. 
Margus Soom: Jah, kunagi oli aeg, kus poleks tohtinud kortereid erastada, vaid oleks pidanud need alles jätma, et õpetajatele eluruume anda.
Vello Sats: Korteri leidmine, eriti üürikorteri leidmine on probleem. 
Ingrit Keerma: Mis on koolipidaja vastutus?
Margus Soom: Osa otsuseid oli varem volikogu rida, nüüd on kõik jooksvad küsimused vallavalitsuse ehk koolipidaja käes. Arengukavasse võiks selle 3-4 ruumi juurdeehituse hoolekogu poolt sisse panna, kuid nagu me kuulsime, vallavalitsus kubatuuri ei suurenda. Minu arvamuse kohaselt peaks kaunite kunstide kool meie kooli juurde tulema, sest siis oleks võimalikult pikalt ühed ruumid kasutatud. Hommikul koolitunnid, õhtupoole muusikakool. Praegune kunstikooli hoone on väga atraktiivne. Selle saab kinnisvarana maha müüa. Kui me elame piiratud ressurssidega, siis peaks meie hooned võimalikult pikalt kasutusel olema.
Vello Sats: See oleks ka väga mugav lapsele, kes on koolis pikapäevarühmas. Mängib oma pilli ära ja jõuab veel bussi peale ka. 
Margus Soom: Kuusalu kool peaks minu meelest olema kobarfunktsioonina kasutusel. Me oleme Kuusalu kooli patrioodid, me peaks ju saama neid asju arengukavasse panna? Kolga kool on heakorra osas korda saadud, praegu on prioriteediks Kuusalu kool. 
. 

2. Kergliiklustunneli valgustus.

Heigo Vija: Tunneli probleemil on kaks aspekti. Need on liiklusohutus ja üldturvalisus. Viimase tõstatab üldsus ehk lapsevanemad. Liikluse poolelt  - seal käivad ka jalgratturid ja mopeedid. Härra Praks palus meil teemat meedias käsitleda. Siis saame uurida, kas on siinkandis ettevõtjaid, kes pakuks välja innovatiivseid lahendusi. 
Urmas Kirtsi: Variant on, et veame kas eraldi kaabli umbes 300 meetrit või läheme üle akude peale. On olemas led-valgustus, päikesepaneelid. See teema on olnud hoogudena juba kümme aastat üleval. Need lapsed, kes kardavad, ei pea ka tegelikult tunneli kaudu käima. Alternatiiv on veidi pikem. Selle aasta eelarves seda uue valgustuse raha kindlasti ei ole.
Heigo Vija: Kas see saab olema järgmise aasta eelarves? Tegutseda tasub enne, kui midagi juhtub. Vastasel juhul on asjaga juba kiire. 
Urmas Kirtsi: Tunnel on olnud seal juba 20 aastat. Õnneks pole ühtegi tõsist õnnetusjuhtumit olnud.  Järgmise aasta eelarvesse võib kool vastava taotluse teha küll.
Heleri Paiste: See ei ole kooli tunnel. Ka mina sõidan sealt, seal on nagu pimedas kotis.
Urmas Kirtsi: See on riigi tunnel ja valgustuse on omast vabast tahtest organiseerinud vald, sest riik seda enda õlgadele ei võtnud.
Piret Kamber: Me teame nüüd, et koostöös hoolekoguga saab kool esitada taotluse järgmise aasta eelarve arutelule.

Urmas Kirtsi lahkus pärast teise punkti arutelu koosolekult.

3. Algklasside komplektid, kes on mööda koolimaja laiali. Kas on võimalik neid ühte tiiba koondada?
Aili Kontus: Algklassid on hetkel nii koos kui vähegi võimalik ja samas oleme proovinud jätta neile koridorides liikumisruumi. Nad on erinevates koridorides niiöelda nurga peal, mitte kuskil keskel. Siis on neil näiteks aula või raamatukogu ees ka mängimiseks ruumi. 

4. Vahetunnid ja pikapäevarühmad koolis. 
8.04.15 toimunud hoolekogu koosolekul tõid tugispetsialistid välja vajaduse vahetundides ja pikapäevarühmades tegevuste läbiviijate järele.
Piret Kamber: Kas keegi on mõelnud, kuidas seda korraldada?
Heleri Šelemba  - Selge on, et inimesi peab kõigepealt teavitama ja neid kutsuma. Muidu me ei teagi, kas see toimiks.
Heigo Vija: Taaskord võiks teha teavitustööd. Vabatahtlikke on palju, kes tahaks ehk tulla. Neile on vaja mõista anda, et meil on nende järgi vajadus ning samas ei saa see neile kohustus olema. See peab tulema nende enda soovist. Oluline on teada anda, et see on vabatahtluse alusel.
Piret Kamber: Kas võiksime korraldada näiteks teavitusnädala lapsevanematele, kus nad asjast aimu saaks?
Heigo Vija: Paljud vanemad teavad ehk kooli- ja klassiust, kuid rohkemat mitte. Seda teavitustööd peaks alustama juba enne esimest septembrit. 
Heigo Vija: Olen olnud varem hoolekogu esimees ja küsisin mõnikord ka teistelt hoolekogudelt üle, kuidas nemad on selliseid olukordi lahendanud. 
Piret Kamber: See on hea ettepanek. Tasub kaaluda. Üks kiri teha ja laiali saata on meile ju täiesti jõukohane. Saame suvel väikse grupiga kokku ja arutame antud teemat. Kes on nõus kaasa mõtlema? 

Piret Kamber, Maria Antons-Valner ja Helena Aug olid nõus osalema.
 

5. Lapsevanemate pöördumine, mida saab kool ette võtta nutiseadmetega mängimise osas. 
Heleri Šelemba: Lapsevanemad räägivad arenguvestlustel, et põhikooli lapsed istuvad koridoris ja mängivad. See häirib koolis liikujaid. Loksal näiteks oli laste enda tehtud projekt, et teha nutivaba nädal või kuu. Teha näiteks võistlus, et see klass, kes kõige vähem mängib, saab üheskoos kinno minna. Kas koolil oleks see rahaliselt võimalik?
Vello Sats: Igasuguseid asju võib üritada. Iga õpetaja kehtestab oma klassi reeglid. Võistluse võib korraldada tervisenädala raames ja leida ka autasud.
Heleri Šelemba: Ka õpilasomavalitsus võiks olla asjasse kaasatud. Neil tuleb ehk veelgi paremaid ideid. 
Vello Sats: Kindlasti on idee väärt, et seda õpilasesinduses arutada. Sageli mängitakse ka riietusruumides jms kohtades.
Piret Kamber: Kas kodukorras on selle kohta punkt?
Vello Sats: Tundides telefoni kasutamist on reguleeritud, vahetundides kasutamist mitte. Kampaania oleks ikkagi hea, meil on ka tervisenõukogu väga hästi tööle saanud, saab ka seal asja arutada.
Heleri Paiste: aga mida nad vastu saavad? Praegu saavad nad sinna põgeneda, olla vaikuses ja oma mõtetes, nad saavad sealt ka pideva eduelamuse. 
Aili Kontus: Ehk on alternatiiviks siis raamatud?
Vello Sats: Vaikust vajavad lapsed on tavaliselt klassis, rohkem liikumist vajavad liiguvad ringi, jooksevad. 
Heleri Šelemba: Eve Sarap on näiteks teinud telefonivaba kuu. Kõik tema klassi lapsed panevad telefoni hommikul tema juurde ära, õhtul alles võtavad kaasa.
Heigo Vija: Mina panin, vastupidi, nad telefonides tööle, ülesandeid lahendama. See ei meeldinud. Telefonidest hakati eemale hoidma.

6. Laste kontserdid koolis ja lapsevanemate osalemine. 
Eesmärk: Arutleda, kuidas saada rohkem lapsevanemad vaatama-kuulama? Mida hoolekogu selles osa teha saab ja ette võtab? Kuidas paremini kaasata lapsevanemaid kooli tegevustesse?

Otsustati arutleda väiksema grupiga suvisel koosolekul punkt 4-ga üheskoos.

7. Idee õpetajate tunnustamiseks. 
Heleri Paiste: Minul on idee tunnustada õpetajaid, kes aitavad raskest osast üle saada, ütlevad koridoris hea sõna jne. Paluda õpilastel seda märgata, tänada, kiita. 
Anu Kirsman: Õpetajate päeval tunnustame me õpetajaid. Aasta õpetaja sai  eelmisel aastal ka valitud, sellega kaasneb rahaline preemia.
Vello Sats: Heleril on väga ilus idee. Aasta õpetaja on teine teema, see on kogu valla peale, aga meie räägime Kuusalu koolist.
Anu Kirsman: Jah, aga seda me tahame nüüd ka muuta. 
Heleri Paiste: See on teine mõte. Siin on eesmärk, et lapsed õpiksid ise õpetajaid tänama. Iga päev, iga huvitava tunni eest. 
Piret Kamber: Paneme selle idee jaoks samuti grupi kokku ja mõtleme väiksemas ringis edasi. 

8. Jooksvad küsimused. 
Maria Antons-Valner: Ütlen hoiatuseks et Loksa vahel liiguvad ringi noored, kes räägivad heroiinist. 
Vello Sats: Ennetavat teavitustööd tehakse pidevalt. Ida-Harju politseiprefektuuriga on räägitud. Uus noorsoopolitseinik on samuti koolis käinud. 
Heigo Vija: Nagu kord varem jutuks tulnud, ei tulda koertega koolidesse. Politsei tuvastab konkreetse kahtluse korral süüdiolemise teisiti. Patrull tuleb kohale ja teeb kiirtesti. Kui see reageerib, võetakse alles koerad ja muud variandid kasutusele.

Anu Kirsman: Lõppjärgus on haridusvaldkonna arengukava valmimine. Saadan pooleteiseks nädalaks selle teile koju lugeda, palun saatke kõik ettepanekud minule ja me arutame need läbi ning proovime need kõik sisse panna. 

Vello Sats: Oktoobris toimub lastevanemate üldkoosolek, kus esitatakse hoolekogu liikmeteks uued kandidaadid. Kohtume selle koosseisuga veelkord septembris et teha kokkuvõtteid. Piret Kamber on meie uus koolitöötaja HEV-koordinaatori ametikohal.
Järgmise hoolekogu koosoleku aja lepime kokku jooksvalt meili teel.


Koosoleku  juhataja: Piret Kamber
Protokollija:  Maria Antons-Valner

